Laupäeval suri 76-aastaselt ansamblite The Kinks ja The Zombies bassimängija Jim Rodford. Rodfordi bändiliikme sõnul kukkus mees trepist alla.
"Pean suure kurbusega teatama, et minu kallis nõbu ja eluaegne sõber Jim Rodford suri täna hommikul pärast trepilt kukkumist," kirjutas Rodfordi bändiliige ja The Zombiese solist Rod Argent sotsiaalmeedias, vahendab The Guardian.
Rodford oli just naasnud koju Inglismaale pärast lühikest tuuri Floridas koos The Zombiesega. Ta andis bändiga oma viimase kontserdi 14. jaanuaril.
Bändiliige The Kinksist Dave Davies kirjutas Twitteris, et teda valdab tohutu kurbus.
Rodfordil oli parasjagu käsil oma autobiograafia kirjutamine. Temast jääb maha tema 56-aastane abikaasa Jean ja kolm Rodfordide põlvkonda.
Toimetaja: Merit Maarits